Szentgál Község Önkormányzata Képviselő-testületének

**10/2010. (VI. 18. ) önkormányzati rendelete**

**a települési szilárd hulladék kezelésével kapcsolatos közszolgáltatásról**

[Egységes szerkezetben a 16/2010. (XII. 17.) önkormányzati rendelettel, 11/2012. (VI. 1.) önkormányzati rendelettel és 14/2012. (VI. 15.) önkormányzati rendelettel.]

Szentgál Község Önkormányzata Képviselő-testülete a hulladékgazdálkodásról szóló 2000. évi XLIII. törvény 23.§-ában kapott felhatalmazás alapján,

a Magyar Köztársaság Alkotmányáról szóló 1949. évi XX. törvény 44/A.§ (1) bekezdés b.) pontjában meghatározott feladatkörében eljárva,

a Közép-dunántúli Környezetvédelmi, Természetvédelmi és Vízügyi Felügyelőség véleménye alapján a következőket rendeli el:

1. A települési szilárd hulladék kezelésével kapcsolatos közszolgáltatás tartalma, a Közszolgáltató megnevezése

**1.§** (1)[[1]](#footnote-2) Szentgál Község Önkormányzata a település közigazgatási területén a települési szilárd hulladék kezelésével kapcsolatos közszolgáltatást az alábbi gazdálkodó szervezetek útján biztosítja:

1. a települési szilárd hulladék begyűjtése, elszállítása tekintetében a „VKSZ” Veszprémi Közüzemi Szolgáltató Zrt. Veszprém, Házgyári út 1. (továbbiakban: „VKSZ” Zrt.).
2. a települési szilárd hulladék környezetkárosítást kizáró módon történő ártalmatlanítása, a szelektíven gyűjtött hulladék begyűjtése, a szelektív hulladék előkezelése, hasznosításra történő átadása tekintetében az Észak-balatoni Hulladékgazdálkodási Kft. Veszprém, Házgyári út 1. (továbbiakban: „ÉBH Kft.). Az ÉBH Kft. a szelektíven gyűjtött hulladék begyűjtését, előkezelését, hasznosításra történő átadását a „VKSZ” Zrt. bevonásával végzi.

 (2) A települési szilárd hulladék kezelésével kapcsolatos közszolgáltatás nem terjed ki a veszélyes hulladékokra.

2. A közszolgáltatás igénybevétele

2.§ (1) A közszolgáltatás igénybevétele egész évben kötelező.

1. A Közszolgáltató és az ingatlan tulajdonos között a kötelező közszolgáltatással kapcsolatos jogviszony a szolgáltatási szerződés megkötésével, vagy a szolgáltatás igénybevételével jön létre.
2. Gazdálkodó szervezet esetében a szerződés megkötésével jön létre a szolgáltatási jogviszony.

(4) Gazdálkodó szervezetek a közszolgáltatást kötelesek igénybe venni, kivéve, ha a hulladékgazdálkodási törvény rendelkezéseinek megfelelően a környezetvédelmi hatóság által engedélyezett hulladék ártalmatlanítására alkalmas eljárás, berendezés vagy létesítmény alkalmazásával a tevékenységük végzése közben keletkezett hulladék hasznosításáról vagy ártalmatlanításáról gondoskodnak. Az ilyen eljárást alkalmazó, vagy hasznosító, ártalmatlanító berendezéssel, létesítménnyel rendelkező gazdálkodó szervezet is köteles igénybe venni a közszolgáltatást, ha a közszolgáltatás keretében nyújtott települési hulladékkezelés – a környezetvédelmi hatóság által igazolt módon – környezeti szempontból a gazdálkodó szervezet által alkalmazott hasznosítási vagy ártalmatlanítási tevékenységnél lényegesen kedvezőbb megoldással történik.

 (5)A tulajdonosnak a Közszolgáltatóhoz intézett írásbeli és a megjelölt időpontnál legalább 30 nappal korában tett bejelentése alapján szünetel a közszolgáltatás azon ingatlanok esetében, ahol legalább 30 napig senki sem tartózkodik és emiatt hulladék nem keletkezik.

(6) [[2]](#footnote-3)Az üdülőtulajdonos az (5) bekezdés szerint köteles eljárni, amennyiben szüneteltetni kívánja a közszolgáltatást.

3. A települési szilárd hulladék elszállításának gyakorisága, a lom hulladék elszállítása

3.§(1)Közszolgáltató a települési szilárd hulladékkal kapcsolatos tevékenységek végzésének feltételeiről szóló jogszabálynak megfelelően hetente egyszer köteles a szolgáltatást elvégezni.

(2) Az ingatlanban vagy ingatlanon nem rendszeresen képződő, a szabványosított gyűjtőedényekben el nem helyezhető – nagyobb méretű – lom hulladék elszállítására a Közszolgáltató évente egy alkalommal, előre bejelentett időpontban lomtalanítást szervez. Lomtalanításkor a Közszolgáltató külön díj fizetése nélkül szállítja el a hulladékot.

(3) Az ingatlan tulajdonosa a (2) bekezdésben meghatározott lom hulladékot díjfizetése ellenében saját maga is elszállíthatja az Önkormányzat által kijelölt hulladéklerakó helyre.

(4) A lomtalanítás nem terjed ki a veszélyes hulladékok elszállítására.

4. A települési szilárd hulladék gyűjtése, átvétele és szállítása

4.§ (1) A közszolgáltatás igénybevételére kötelezett természetes személy, jogi személy, jogi személyiség nélküli gazdálkodó szervezet a települési szilárd hulladékot rendszeresített zárt szabványos gyűjtőedényben (emblémázott gyűjtőzsákban) köteles összegyűjteni és a megadott szállítási napon a Közszolgáltatónak elszállításra átadni.

(2)[[3]](#footnote-4) Rendszeresített zárt, szabványos gyűjtőedénynek minősül:

a) családi házaknál, illetve 6 lakásosnál nem nagyobb társasházaknál 60, 80, 120, 240 literes kukaedény, szabványos gyűjtő edényzet

b) társasházaknál 360 literes kukaedény, 660, 770, 1100 literes zárt konténer,

c) a szokásos mennyiségen felül keletkező hulladék eseti összegyűjtésére – díj fizetése mellett a „VKSZ” Zrt. által biztosított, emblémázott, 60-80-110 literes műanyag zsák,

d) nem természetes személyek tulajdonában álló ingatlanok esetében 60, 80, 120, 240, 360 literes kukaedény, 660, 770, 1100 literes zárt konténer.

(3) A települési szilárd hulladék gyűjtéséhez a tulajdonos olyan űrtartalmú, illetve darabszámú gyűjtőedényt köteles igénybe venni, hogy abban, illetve azokban a megadott szállítási napok között keletkező háztartási hulladék az előírásoknak megfelelően mindenkor elhelyezhető legyen. A tulajdonos a rendszeresített legkisebb, 60 liter űrtartalmú gyűjtőedénynél kisebb űrtartalmú edényt nem használhat, illetve nem igényelhet.

(4) [[4]](#footnote-5)A tárolóedényt úgy kell kiválasztani, hogy arányos legyen a keletkező hulladék mennyiségével, de önálló ingatlanonként a heti ürítés gyakoriságának figyelembevételével minimum heti 60 liter tárolókapacitás rendelkezésre kell, hogy álljon. A közszolgáltató az általa matricázott gyűjtőedényből szállítja el a hulladékot, gyűjtőedény cseréje esetén a matricázásról a közszolgáltató a tulajdonos bejelentése alapján gondoskodik.

(5) Ha a tulajdonos az ingatlanán keletkező települési szilárd hulladék előírásoknak megfelelő gyűjtéséhez és elszállításra való átadásához a rendszeresített, szükséges űrtartalmú, illetve darabszámú gyűjtőedénnyel nem vagy nem megfelelő mértékben, illetve mennyiségben rendelkezik, köteles a nagyobb űrtartalmú, illetve több gyűjtőedény iránti igényét a Közszolgáltatónak bejelenteni. A bejelentés alapján a Közszolgáltató köteles a megjelölt időpontra vagy időtartamra a hulladék megfelelő gyűjtéséhez, illetve elszállításához alkalmas nagyobb űrtartalmú vagy további gyűjtőtartályt a tulajdonos rendelkezésére bocsátani bérleti díj vagy egyösszegű térítési díj ellenében.

(6) Az ingatlanra kihelyezett, illetve használt gyűjtőedények űrtartalma, illetőleg darabszáma – az adott ürítési gyakoriság figyelembevételével – akkor csökkenthető, ha az ingatlanon rendszeresen kisebb mennyiségű hulladék keletkezik, mint amennyinek az elhelyezésére a korábban kihelyezett, illetve használt űrtartalmú, illetőleg darabszámú edényzet megfelelő. A csökkentett űrtartalmú, illetőleg darabszámú edényzetnek mindenkor alkalmasnak kell lennie a keletkezetthulladék előírásszerű gyűjtésére és elszállítására való átadására.

5. § (1) A Közszolgáltató által a tulajdonosnak bérleti formában rendelkezésére bocsátott gyűjtőedény méretét és darabszámát a közszolgáltatás igénybevételéről szóló szerződésben kell rögzíteni. A bérleti formában rendelkezésére bocsátott gyűjtőedény – rendeltetésszerű használat során szükségessé váló – javítása, illetve cseréje a Közszolgáltató feladata.

(2) Ha a tulajdonos a Közszolgáltatónak nem a ténylegesen keletkező hulladék mennyiségnek megfelelő gyűjtőedény iránti igényt jelent be és ennek folytán, vagy egyéb okból az ingatlan elé kirakott hulladék mennyisége meghaladja a tulajdonos rendelkezésére álló gyűjtőedény(ek) űrtartalmát, a Közszolgáltató – a tulajdonos meghallgatása és írásbeli értesítése után – jogosult az ingatlanra további gyűjtőedényt kihelyezni, az alkalmazott edényzetnél eggyel nagyobb méretű edényzetre lecserélni az eredeti edényt, vagy megemelni az ürítés gyakoriságát.

(3) A gyűjtőedényben lom, építési törmelék, veszélyes hulladék nem gyűjthető.

6. § (1) Szabványosított, zárt hulladékgyűjtő edényzetben elhelyezett települési szilárd hulladék elszállításra való átadása a megjelölt szállítási napon az ingatlan bejáratától legfeljebb 10 méter távolságra közterületen történik. A települési szilárd hulladékot úgy kell a Közszolgáltató részére (átadni) kihelyezni, hogy az a Közszolgáltató számára hozzáférhető legyen és a közterület forgalmát ne zavarja.

(2) Hulladékszállítási napokon kívül hulladékgyűjtő edényzet közterületen nem tárolható, kivéve ha az edényzet elhelyezése csak közterületen lehetséges. Ürítés után a hulladékgyűjtő edényzetet annak tulajdonosa, bérlője az ürítés napján köteles ingatlanára visszahelyezni.

(3) A gyűjtőedénybe vagy emblémázott gyűjtőzsákba csak olyan mennyiségű hulladék helyezhető el, hogy az edény teteje az elszállításra való átadáskor lecsukható**,** illetve az emblémázott zsák beköthető legyen.

(4) Balesetveszélyes, sérült hulladékgyűjtő, illetvenem emblémázott műanyag zsák használata tilos. A zárt edényzet rendszeres tisztán tartásáról, fertőtlenítéséről és rendszeres karbantartásáról, szükséges cseréjéről az edényzet tulajdonosa köteles gondoskodni.

(5) A Közszolgáltató felel az edényzet állagában keletkezett olyan kárért, amelyet a szállítás során szándékos vagy gondatlan magatartásával, vagy szakszerűtlen ürítéssel okozott. A Közszolgáltatói felelősség a természetes elhasználódásból eredő károkra nem terjed ki.

7. § (1) Az elszállítás céljára kihelyezett vagy tartósan a közterületen elhelyezett gyűjtőedény környékének rendszeres tisztántartásáról a szolgáltatás igénybevételére kötelezett köteles gondoskodni. Ha ezt a kötelezettségét felszólítás ellenére elmulasztja, a tisztántartásról az önkormányzat gondoskodik a kötelezett költségére. A közterület-nek a hulladék elszállítása során a Közszolgáltató által előidézett szennyezését a Közszolgáltató köteles megszüntetni.

(2) A Közszolgáltató a szolgáltatás teljesítését csak a hulladékgazdálkodással kapcsolatos jogszabályokban, valamint jelen rendeletben meghatározott esetekben szüneteltetheti, korlátozhatja vagy tagadhatja meg.

 A hulladékszállítás minden év január 1-jén a szünetel, amit a Közszolgáltató az érintettek tájékoztatása után pótol.

(3) A Közszolgáltató a kötelező közszolgáltatás keretében megtagadhatja a települési szilárd hulladék elszállítását, ha:

a.) az nem a rendszeresített szabványos gyűjtőtartályban, vagy emblémázott műanyag zsákban kerül átadásra

b.) érzékszervi észleléssel megállapítható, hogy olyan anyagot tartalmaz, amely nem minősül települési szilárd hulladéknak

c.) sérült vagy balesetveszélyes gyűjtőedényzet esetén.

A szelektív hulladék gyűjtése, átvétele és szállítása

7/A[[5]](#footnote-6). § (1) A Közszolgáltató által gyűjtött szelektív hulladékok a gyűjtőszigeteken helyezhetők el, vagy a hulladékudvarban annak nyitvatartási idejében helyezhetők el.

1. A szelektív hulladékgyűjtés céljára a közterületre kihelyezett edénybe kizárólag rendeltetésnek megfelelő anyag helyezhető el. Ha a szelektív hulladék gyűjtésére szolgáló gyűjtősziget edényében nem fér el a hulladék, vagy a szolgáltatást igénybe vevőnél egyszerre nagyobb mennyiségű hulladék képződik, azt hulladékudvarban kell elhelyezni. A gyűjtősziget edénye mellé hulladék nem helyezhető el.
2. A gyűjtősziget edényéből a szelektíven gyűjtött hulladékot csak a közszolgáltató vagy megbízottja szállíthatja el.
3. A közszolgáltató a gyűjtőszigetekről, valamint a hulladékudvarból a hulladékot a gyűjtőedények telítődésének megfelelő gyakorisággal köteles elszállítani.”

5. A települési szilárd hulladék elhelyezése

8.§ A települési szilárd hulladék kizárólag a Szentgál Község Önkormányzata által kijelölt hulladéklerakókban helyezhető el.

6. A közszolgáltatás díja

9.§[[6]](#footnote-7)

7. A közszolgáltatási díj megfizetése

10.§[[7]](#footnote-8)

8. A közszolgáltatással kapcsolatos nyilvántartás

11.§ (1) Szentgál Község Önkormányzat Polgármesteri Hivatala a szolgáltatás igénybevételére kötelezettek nyilvántartása céljából folyamatosan értesíti a Közszolgáltatót a város közigazgatási területén újonnan épült ingatlanokra vonatkozó jogerős használatbavételi engedély kiadásáról.

(2) A Közszolgáltató jogosult a szolgáltatás igénybevételére kötelezettek nyilvántartására azon cél érdekében, hogy ellenőrizhető legyen a díjfizetési kötelezettség teljesítése, illetve a díjhátralék behajtása.

(3) A szolgáltatási díjhátralék elévülése esetén a közszolgáltatást igénybe vevő magánszemélyt, intézményt, illetve gazdálkodó szervezetet a díjhátralék megfizetésére kötelezett személyek nyilvántartásából törölni kell.

9. Szabálysértési tényállások

12.§[[8]](#footnote-9)

10. Záró rendelkezések

13.§ Ez a rendelet 2010. július 1-jén lép hatályba.

14.§ Az önkormányzati rendelet másik - Szentgál Község Önkormányzatának Képviselő-testülete által alkotott - önkormányzati rendeletben kötelezően alkalmazandó rövidítése: Hur.

15.§ A rendelet hatálybalépésével egyidejűleg hatályát veszti Szentgál Község Önkormányzat Képviselő-testületének a települési szilárd hulladék kezelésével kapcsolatos közszolgáltatásról és annak kötelező igénybevételéről szóló 10/2004. (VII. 02.) önkormányzati rendeletének 2. §-a, 11-31. §-ai.

Szentgál, 2010. június 17.

 ***Vecsey Ferenc Pintérné Kundermann Györgyi***

 polgármester jegyző

1. melléklet a települési szilárd hulladék kezelésével kapcsolatos közszolgáltatásról szóló 11/2010. ( VI. 18. ) önkormányzati rendelethez[[9]](#footnote-10)

1. Módosította a 16/2010. (XII. 17.) önkormányzati rendelet 1. §-a, 2012. július 1-jei hatállyal. [↑](#footnote-ref-2)
2. Új rendelkezésként iktatta be a 14/2012. (VI. 15.) önkormányzati rendelet 1. §-a 2012. július 1-jei hatállyal. [↑](#footnote-ref-3)
3. Módosította a 16/2010. (XII. 17.) önkormányzati rendelet 2. § (1) bekezdése 2011. január 1-jei hatállyal. [↑](#footnote-ref-4)
4. Módosította a 16/2010. (XII. 17.) önkormányzati rendelet 2. § (2) bekezdése 2011. január 1-jei hatállyal. [↑](#footnote-ref-5)
5. Új rendelkezésként iktatta be a 16/2010. (XII. 17.) önkormányzati rendelet 6. §-a 2012. július 1-jei hatályba lépéssel. [↑](#footnote-ref-6)
6. Hatályon kívül helyezte a 4/2013. (III. 1.) önkormányzati rendelet 1. §-a 2013. március 1-jétől. [↑](#footnote-ref-7)
7. Hatályon kívül helyezte a 4/2013. (III. 1.) önkormányzati rendelet 1. §-a 2013. március 1-jétől. [↑](#footnote-ref-8)
8. Hatályon kívül helyezte a 11/2012. (VI. 1.) önkormányzati rendelet 11. § (2) bekezdés h) pontja 2012. június 1-jétől. [↑](#footnote-ref-9)
9. Hatályon kívül helyezte a 4/2013. (III. 1.) önkormányzati rendelet 1. §-a 2013. március 1-jétől. [↑](#footnote-ref-10)